CELEX: 32015D0546
Language: mt
Date: 2015-03-31 00:00:00
Title: Deċiżjoni ta' Implimentazzjoni tal-Kummissjoni (UE) 2015/546 tal- 31 ta' Marzu 2015 li tawtorizza l-estensjoni tal-użu taż-żejt rikk fid-DHA u l-EPA mill-mikroalga Schizochytrium sp. bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument C(2015) 2083)

2.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 90/11
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/546
   tal-31 ta' Marzu 2015
   li tawtorizza l-estensjoni tal-użu taż-żejt rikk fid-DHA u l-EPA mill-mikroalga Schizochytrium sp. bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
   
      
         (notifikata bid-dokument C(2015) 2083)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikulari l-Artikolu 7 tiegħu,
   Billi:
   
               (1)
            
            
               Fis-6 ta' Lulju 2012, l-awtoritajiet kompetenti tar-Renju Unit awtorizzaw, skont ir-Regolament (KE) Nru 258/97, it-tqegħid fis-suq taż-żejt rikk fl-aċidu dokosaeżaenojku (DHA) u l-aċidu ejkosapentenojku (EPA) mill-mikroalga Schizochytrium sp. bħala ingredjent tal-ikel il-ġdid biex jintuża f'ċertu ikel.
            
         
               (2)
            
            
               Fid-19 ta' Novembru 2012, il-kumpanija DSM Nutritional Products talbet lill-awtoritajiet kompetenti tar-Renju Unit estensjoni tal-użu taż-żejt rikk fid-DHA u l-EPA mill-mikroalga Schizochytrium sp. bħala ingredjent tal-ikel il-ġdid.
            
         
               (3)
            
            
               Fid-29 ta' April 2013, l-entità kompetenti tal-valutazzjoni tal-ikel tar-Renju Unit ħarġet l-ewwel rapport tal-valutazzjoni tagħha. Dak ir-rapport jikkonkludi li l-estensjoni tal-użu ta' dan iż-żejt tal-alga tissodisfa l-kriterji tal-ikel il-ġdid stabbiliti fl-Artikolu 3(1) tar-Regolament (KE) Nru 258/97.
            
         
               (4)
            
            
               Fid-9 ta' Lulju 2013, il-Kummissjoni ppreżentat ir-rapport ta' valutazzjoni preliminari lill-Istati Membri l-oħra.
            
         
               (5)
            
            
               Matul il-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97 tqajmu xi oġġezzjonijiet motivati.
            
         
               (6)
            
            
               Fil-25 ta' Marzu 2014, il-Kummissjoni kkonsultat lill-Awtorità Ewropea dwar is-Sigurtà fl-Ikel (EFSA) u talbitha tagħmel valutazzjoni oħra tal-estensjoni tal-użu taż-żejt rikk fid-DHA u l-EPA mill-mikroalga Schizochytrium sp. bħala ingredjent tal-ikel il-ġdid skont ir-Regolament (KE) Nru 258/97.
            
         
               (7)
            
            
               Fit-18 ta' Settembru 2014, l-EFSA adottat opinjoni xjentifika dwar l-estensjoni tal-użu taż-żejt rikk fid-DHA u l-EPA mill-mikroalga Schizochytrium sp. bħala ingredjent tal-ikel il-ġdid (2), u kkonkludiet li huwa sikur skont l-użi u l-livelli ta' użu proposti.
            
         
               (8)
            
            
               Din l-opinjoni tagħti biżżejjed raġunijiet biex jiġi stabbilit li ż-żejt rikk fid-DHA u l-EPA mill-mikroalga Schizochytrium sp. għall-użijiet u l-livelli ta' użu proposti jikkonforma mal-kriterji stabbiliti fl-Artikolu 3(1) tar- Regolament (KE) Nru 258/97.
            
         
               (9)
            
            
               Id-Direttiva 2002/46/KE tal-Parlament Ewropew u tal-Kunsill (3) tistabbilixxi rekwiżiti dwar is-supplimenti tal-ikel. L-użu taż-żejt rikk fid-DHA mill-mikroalga Schizochytrium sp. għandu jkun awtorizzat mingħajr preġudizzju għar-rekwiżiti ta' dik il-leġiżlazzjoni.
            
         
               (10)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Iż-żejt rikk fid-DHA u l-EPA mis-Schizochytrium sp. kif jispeċifika l-Anness I jista' jitqiegħed fis-suq tal-Unjoni bħala ingredjent tal-ikel il-ġdid skont l-użu definiti u fil-livelli massimi stabbiliti fl-Anness II mingħajr preġudizzju għad-dispożizzjonijiet tad-Direttiva 2002/46/KE.
   Artikolu 2
   Id-deżinjazzjoni taż-żejt rikk fid-DHA u l-EPA mill-mikroalga Schizochytrium sp. awtorizzata b'din id-Deċiżjoni dwar it-tikkettar tal-oġġetti tal-ikel li fihom dan l-ingredjent, tkun “żejt rikk fid-DHA u l-EPA mill-mikroalga Schizochytrium sp.”.
   Artikolu 3
   Din id-Deċiżjoni hija indirizzata lil DSM Nutritional Products, 6480 Dobbin Road, Columbia, MD 21045, l-Istati Uniti.
   
      Magħmul fi Brussell, il-31 ta' Marzu 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2014; 12(10):3843.
   
      (3)  Id-Direttiva 2002/46/KE tal-Parlament Ewropew u tal-Kunsill tal-10 ta' Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
   
      ANNESS I
      
         Speċifikazzjoni taż-żejt rikk fid-DHA (aċidu dokosaeżaneojku) u fl-EPA (aċidu ejkosapentenojku) mill-mikroalga Schizochytrium sp.
      
      
                  Test
               
               
                  Speċifikazzjoni
               
            
                  Valur aċiduż
               
               
                  Mhux iktar minn 0,5 mg KOH/g
               
            
                  Valur perossidu (PV)
               
               
                  Mhux iktar minn 5,0 meq/kg żejt
               
            
                  Umdità u l-volatili
               
               
                  Mhux aktar minn 0,05 %
               
            
                  Materjal insaponifikabbli
               
               
                  Mhux aktar minn 4,5 %
               
            
                  Aċidi xaħmi trans
               
               
                  Mhux aktar minn 1,0 %
               
            
                  Kontenut ta' DHA
               
               
                  Mhux anqas minn 22,5 %
               
            
                  Kontenut ta' EPA
               
               
                  Mhux anqas minn 10 %
               
            
   
      ANNESS II
      
         Użi awtorizzati taż-żejt rikk fid-DHA (aċidu dokosaeżaneojku) u fl-EPA (aċidu ejkosapentenojku) mill-mikroalga Schizochytrium sp.
      
      
                  Kategorija tal-ikel
               
               
                  Livell massimu ta' użu ta' DHA u ta' EPA (mg/jum)
               
            
                  Supplimenti tal-ikel
               
               
                  3 000  mg kif rakkomandat mill-manifattur għall-popolazzjoni adulta, esklużi n-nisa tqal u li jreddgħu